กรุงเทพลุยปั๊มเบี้ยกัมพูชา
กรุงเทพประกันชีวิตทุ่ม 100 ล้าน ลุยตลาดกัมพูชา
11 พ.ค. 2559

กรุงเทพประกันชีวิตทุ่ม 100 ล้าน ลุยตลาดกัมพูชา 
นายเสนาะ ธรรมพิพัฒนกุล เลขานุการ บริษัท กรุงเทพประกันชีวิต เปิดเผยว่า บริษัทได้เข้าไปร่วมลงทุนในบริษัท Bangkok Life Assurance (Cambodia) PLC (BLAC) ที่ประเทศกัมพูชา มีทุนจดทะเบียนทั้งหมด 7 ล้านเหรียญสหรัฐ โดยบริษัท กรุงเทพประกันชีวิต ถือหุ้นใหญ่สุด 52% หรือ 3.64 ล้านหุ้น คิดเป็นเงินลงทุน3.64 ล้านเหรียญสหรัฐ หรือประมาณ 109 ล้านบาท
นอกจากนี้ ยังมีบริษัท PT Asuransi Central Asia ถือหุ้น 25% บริษัท กรุงเทพประกันภัย 15% และบริษัท Asia Financial ถือหุ้น 8%
นายเชิดชู โสภณพนิช ประธานกรรมการ และประธานคณะกรรมการลงทุน บริษัท กรุงเทพประกันชีวิต กล่าวว่า ปัจจุบันบริษัทมียอดขายประกันผ่านตัวแทนคิดเป็น 1 ใน 3 ของเบี้ยรับรวม ในขณะที่ยอดขายผ่านธนาคารคิดเป็น 2 ใน 3 ของเบี้ยรับรวม แต่ในแง่ของกำไรแล้ว กลับพบว่ากำไรจากการขายผ่านตัวแทนใกล้เคียงกับช่องทางขายผ่านธนาคาร หรือมีกำไรจากการขายผ่านตัวแทนสูงเป็น 2 เท่าของการขายผ่านธนาคาร
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต กล่าวว่า การที่กำไรจากการรับประกันชีวิตที่การขายผ่านตัวแทนสูงกว่ากำไรจากการขายผ่านธนาคาร เพราะตัวแทนสามารถขายสินค้าที่มีความซับซ้อนได้ และให้บริการหลังการขายได้ดี ทำให้ได้เบี้ยขนาดใหญ่เข้ามา ขณะที่การขายผ่านธนาคาร จะเป็นสินค้าที่ลูกค้าเข้าใจง่าย เพราะธนาคารมีผลิตภัณฑ์การเงินที่หลากหลายให้บริการลูกค้า ทั้งสองช่องทางการจำหน่ายจะเสริมซึ่งกันและกัน
ทั้งนี้ บริษัทพยายามพัฒนาช่องทางตัวแทนขายให้มีสัดส่วนยอดขายเพิ่มขึ้น แต่อยู่ภายใต้การขายผลิตภัณฑ์ที่มีคุณภาพมากกว่าเน้นปริมาณ เพื่อสร้างยอดขายและสร้างผลกำไรควบคู่กันไปด้วย จึงเน้นพัฒนาตัวแทนให้ขึ้นเป็นที่ปรึกษาทางการเงิน ที่เน้นขายความคุ้มครองชีวิต สุขภาพ และบำนาญ ซึ่งสินค้ากลุ่มนี้ให้ค่านายหน้าแก่ตัวแทนไม่สูงมากนัก แต่ทำให้ลูกค้ามีหลักประกันที่มั่นคง
สำหรับอัตราดอกเบี้ยในตลาดเงินที่ต่ำ และกระทบการลงทุนของบริษัทนั้น บริษัทได้พัฒนาประสิทธิภาพการดำเนินงาน นำเทคโนโลยีมาใช้ดำเนินธุรกิจ และบริหารค่าใช้จ่าย รวมทั้งเพิ่มการลงทุนในกองทุนอสังหาริมทรัพย์จาก 2% เป็นกว่า 4% เสาะหาตราสารหนี้เอกชนทั้งในและต่างประเทศ ที่มีคุณภาพและให้ผลตอบแทนที่ดี รวมถึงพิจารณาต้นทุนการออกสินค้าให้สอดคล้องกับตลาดในปัจจุบัน